ai4bharat/Pralekha huggingface dataset:
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
உலக கால்நடை தினத்தையொட்டி கால்நடைப் பராமரிப்புத் துறை, கால்நடை மருத்துவக் கவுன்சிலுடன் இணைந்து புதுதில்லியில் சிறப்பு நிகழ்ச்சிக்கு ஏற்பாடு செய்திருந்தது - கால்நடை மருத்துவக் கவுன்சிலுக்கான இணையதளத்தை மத்திய அமைச்சர் திரு பர்ஷோத்தம் ரூபாலா தொடங்கி வைத்தார்
75 வது விடுதலை அமுதப் பெருவிழாவின்  ஒரு பகுதியாக, கால்நடைப் பராமரிப்புத் துறை, இந்திய கால்நடை மருத்துவக் கவுன்சிலுடன் இணைந்து, உலக கால்நடை தினம்- 2023ஐ இன்று  புதுதில்லியில் உள்ள விஞ்ஞான் பவனில் கொண்டாடியது. விலங்குகள் ஆரோக்கியம் மற்றும் சூழலியலில் கால்நடை மருத்துவர்களின் முக்கியப் பங்கு ஆகியவற்றை நோக்கமாகக் கொண்டு இந்த தினம் கொண்டாடப்படுகிறது. இந்த ஆண்டுக்கான உலக கால்நடை மருத்துவ தினத்தின் கருப்பொருள் "கால்நடை மருத்துவத் தொழிலில் பன்முகத்தன்மை, சமத்துவம் மற்றும் உள்ளடக்கிய தன்மையை ஊக்குவித்தல்" என்பதாகும்.
இந்நிகழ்ச்சியில் மத்திய மீன்வளம், கால்நடைப் பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா, தலைமை விருந்தினராகக் கலந்து கொண்டார். மீன்வளம், கால்நடை வளர்ப்பு மற்றும் பால்வளத்துறை இணையமைச்சர் டாக்டர் சஞ்சீவ் குமார் பல்யானும் நிகழ்ச்சியில் பங்கேற்றார்.
நிகழ்ச்சியில் பேசிய அமைச்சர் திரு பர்ஷோத்தம் ரூபாலா, நாட்டின் பொருளாதாரத்தில் கால்நடைத் துறையின் முக்கியப் பங்களிப்பை எடுத்துரைத்தார். கால்நடை வளர்ப்புத் தொழிலை மிகவும் திறன் மிக்கதாகவும், நிலையானதாகவும் மாற்றுவதே அரசின் நோக்கம் என்று அவர் கூறினார். இத்துறையில் தொழில்முனைவோரை ஊக்குவிக்க பல்வேறு திட்டங்கள் செயல்படுத்தப்படுவதாகவும் கொள்கைகளில் மாற்றங்கள் கொண்டு வரப்பட்டுள்ளன என்றும் அவர் தெரிவித்தார். இத்துறையின் முழுமையான வளர்ச்சிக்காக சம்பந்தப்பட்ட அனைத்துத் தரப்பினருடனும் இணைந்து பணியாற்ற தமது அமைச்சகம் உறுதிபூண்டுள்ளது என அவர் குறிப்பிட்டார். அமைச்சகத்தின் திட்டங்களைச் செயல்படுத்துவதில் கால்நடை மருத்துவர்களின் பங்களிப்பை அவர் பாராட்டினார். இந்நிகழ்ச்சியின்போது இந்திய கால்நடை மருத்துவக் கவுன்சிலின்  இணையதளத்தை திரு பர்ஷோத்தம் ரூபாலா தொடங்கி வைத்தார். கால்நடை மருத்துவ நடைமுறைகளுக்கான குறைந்தபட்ச தர ஒழுங்குமுறை வரைவு -2023ஐ  இந்த நிகழ்ச்சியில் அமைச்சர் வெளியிட்டார். சிறந்த கால்நடை மருத்துவர்களின் பட்டியலையும் அவர் வெளியிட்டார்.
நிகழ்ச்சியில் பேசிய இணை அமைச்சர் திரு சஞ்சய் குமார் பல்யான், நாட்டின் விவசாயத் துறையில் ஒரு முக்கிய அங்கமாக இருந்து குறிப்பிடத்தக்க பங்களிப்பை கால்நடைத்துறை செய்து வருவதாகக் கூறினார். கால்நடைகளின் ஆரோக்கியம் மற்றும் உற்பத்தித் திறனை உறுதி செய்வதன் மூலம் தேசப் பொருளாதார வளர்ச்சிக்கு கால்நடை மருத்துவர்கள் பங்காற்றுவதாக அவர் எடுத்துரைத்தார்.
இந்நிகழ்ச்சியில் பல்வேறு மாநிலங்கள் மற்றும் யூனியன் பிரதேசங்களில் இருந்து சுமார் 1500 கால்நடை அதிகாரிகள் கலந்து கொண்டனர். மேலும் 75 கால்நடை மருத்துவர்கள் சிறந்த கால்நடை மருத்துவர்களாக கௌரவிக்கப்பட்டனர். கால்நடைகளின் ஆரோக்கியம், வனவிலங்கு பாதுகாப்பு மற்றும் கால்நடை மேலாண்மை உள்ளிட்டவை தொடர்பான தொழில்நுட்ப அமர்வுகளுக்கும் ஏற்பாடு செய்யப்பட்டிருந்தது.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 192.02 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 192.02 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 20.55 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1816635
பிரதமர் அலுவலகம்
பிரதமர் ஆகஸ்ட் 12-ம் தேதி அன்று மத்தியப் பிரதேசம் செல்கிறார்
சந்த் சிரோமணி குருதேவ் ஸ்ரீ ரவிதாஸ் ஜி நினைவிடத்தில் பிரதமர் பூமி பூஜை செய்கிறார்
ரூ.100 கோடி செலவில் கட்டப்படவுள்ள சந்த் சிரோமணி குருதேவ் ஸ்ரீ ரவிதாஸ் நினைவிடத்திற்கு பிரதமர் அடிக்கல் நாட்டுகிறார்
ரூ.1,580 கோடிக்கும் அதிகமான செலவில் உருவாக்கப்படும் இரண்டு சாலைத் திட்டங்களுக்கு பிரதமர் அடிக்கல் நாட்டுகிறார்
ரூ.2,475 கோடிக்கும் அதிகமான செலவில் அமைக்கப்பட்டுள்ள இரட்டிப்பாக்கப்பட்டுள்ள கோட்டா-பினா ரயில் பாதைத் திட்டத்தை பிரதமர் நாட்டுக்கு அர்ப்பணிக்கிறார்
பிரதமர் திரு நரேந்திர மோடி 2023 ஆகஸ்ட் 12 ஆம் தேதி அன்று மத்தியப்பிரதேசத்திற்கு பயணம் மேற்கொள்கிறார். பிற்பகல் 2:15 மணியளவில் சாகர் மாவட்டத்திற்குச் செல்கிறார். அங்கு அவர் சந்த் சிரோமணி குருதேவ் ஸ்ரீ ரவிதாஸ் ஜி நினைவிடத்தில் பூமி பூஜை செய்கிறார். பிற்பகல் 3:15 மணியளவில், தனாவில் நடைபெறும் பொது நிகழ்ச்சியில் பிரதமர் பங்கேற்கிறார், அங்கு அவர் சந்த் சிரோமணி குருதேவ் ஸ்ரீ ரவிதாஸ் ஜி நினைவிடத்திற்கு அடிக்கல் நாட்டுகிறார்.
பிரதமர் தனது பயணத்தின் சிறப்பு அடையாளமாக முக்கிய துறவிகள் மற்றும் சமூக சீர்திருத்தவாதிகளை கௌரவிக்க உள்ளார். தொலைநோக்குப் பார்வையை அடிப்படையாகக் கொண்டு, 11.25 ஏக்கர் பரப்பளவில், 100 கோடி ரூபாய்க்கும் அதிகமான செலவில், சந்த் சிரோமணி குருதேவ் ஸ்ரீ ரவிதாஸ் ஜி நினைவகம் கட்டப்பட உள்ளது. இந்த அற்புதமான நினைவிடத்தில் சந்த் சிரோமணி குருதேவ் ஸ்ரீ ரவிதாஸ் அவர்களின் வாழ்க்கை, தத்துவம் மற்றும் போதனைகளை காட்சிப்படுத்த ஒரு ஈர்க்கக்கூடிய கலை அருங்காட்சியகம் மற்றும் கண்காட்சியகம் அமைக்கப்படும். நினைவிடத்திற்கு வருகை தரும் பக்தர்களுக்கான தங்குமிடம், உணவு ஆகிய வசதிகளும் இடம் பெற உள்ளது.
இந்த நிகழ்ச்சியின் போது, ரூ.4,000 கோடிக்கும் அதிகமான மதிப்புள்ள ரயில் மற்றும் சாலைத் திட்டங்களுக்கு பிரதமர் அடிக்கல் நாட்டுகிறார்.
கோட்டா-பினா ரயில் பாதையை இரட்டிப்பாக்கும் திட்டத்தை பிரதமர் நாட்டுக்கு அர்ப்பணிப்பார். ரூ.2475 கோடிக்கும் அதிகமான மதிப்பீட்டில் கட்டப்பட்டுள்ள இந்த்த் திட்டம் ராஜஸ்தானின் கோட்டா மற்றும் பரன் மாவட்டம் மற்றும் மத்தியப்பிரதேசத்தின் குணா, அசோக்நகர் மற்றும் சாகர் மாவட்டம் வழியாக செல்கிறது. கூடுதல் ரயிலின் பாதை சிறந்த இயக்கத்திற்கான திறனை அதிகரிக்கும் மற்றும் பாதையில் ரயிலின் வேகத்தை மேம்படுத்த உதவும்.
ரூ.1580 கோடி மதிப்பிலான 2 சாலை திட்டங்களுக்கு பிரதமர் அடிக்கல் நாட்டுகிறார். இதில் மோரிகோரி - விதிஷா - ஹினோதியாவை இணைக்கும் நான்கு வழிச்சாலை திட்டம் மற்றும் ஹினோதியாவை மெஹ்லுவாவுடன் இணைக்கும் சாலைத் திட்டம் ஆகியவை அடங்கும்.
பிரதமர் அலுவலகம்
காவலர் நினைவு தினத்தையொட்டி காவல் படையினரின் துணிவைப் பிரதமர் பாராட்டியுள்ளார்
காவலர் நினைவு தினத்தையொட்டி இன்று காவல் படையினரின் துணிவையும், பங்களிப்பையும், பிரதமர் திரு நரேந்திர மோடி பாராட்டியுள்ளார்.
பிரதமர் ட்விட்டர் செய்தியில் கூறியிருப்பதாவது:
“இன்று காவலர் நினைவு தினத்தையொட்டி, நமது காவல் படையினரின் துணிவையும், சட்டம் ஒழுங்கை பாதுகாப்பதில் அவர்களின் வரலாற்றுச் சிறப்புமிக்க ப ங்களிப்பையும்
சவாலான சூழ்நிலைகளில் மக்களுக்கு உதவி செய்வதையும், நான் பாராட்டுகிறேன். கடமையில் இருந்த போது உயிர்த்தியாகம் செய்த காவல் துறை வீரர்களுக்கும் நான் வணக்கம் செலுத்துகிறேன்”.
-----
SMB/ANA/GEE/IDS
(
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 198.88 கோடியைக் கடந்தது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 198.88 கோடிக்கும் அதிகமான  டோஸ்கள் செலுத்தப்பட்டுள்ளன. 2,60,96,863 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 3.74 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.30 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.50 சதவீதமாக உள்ளது. கடந்த 24 மணி நேரத்தில் 14,629 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,29,83,162.
இந்தியாவில் கடந்த 24 மணி நேரத்தில் 16,678 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 2,78,266 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 86.68 கோடி . வாராந்திரத் தொற்று 4.18 சதவீதமாக உள்ளது. தினசரித் தொற்று விகிதம் 5.99 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் :
https://pib.gov.in/PressReleasePage.aspx?PRID=1840661
பிரதமர் அலுவலகம்
பிரான்ஸ் மற்றும் ஐக்கிய அரபு அமீரகத்திற்கு புறப்படும் போது பிரதமர் வெளியிட்ட அறிக்கை
எனது நண்பர், பிரான்ஸ் அதிபர் மேதகு திரு. இம்மானுவேல் மேக்ரானின் அழைப்பின் பேரில் ஜூலை 13 முதல் 14 வரை அரசுமுறைப் பயணமாக பிரான்ஸ் செல்கிறேன்.
நான் அதிபர் மேக்ரானுடன் பாரீஸில் நடைபெறும் ‘பிரான்ஸ் தேசிய தினம்’ அல்லது பாஸ்டில் தினக் கொண்டாட்டங்களில் கௌரவ விருந்தினராக கலந்து கொள்ள இருப்பதால், இந்தப் பயணம் சிறப்பு வாய்ந்தது. பாஸ்டில் தின அணிவகுப்பில் இந்திய முப்படை அணி பங்கேற்பதோடு, இந்திய விமானப்படை விமானங்களின் சாகச நிகழ்ச்சிகளும் நடைபெறும்.
இந்தாண்டு இந்தியா-பிரான்ஸ் இடையேயான உத்தி சார்ந்த கூட்டாண்மையின் 25-வது ஆண்டு நிறைவைக் குறிக்கிறது. ஆழ்ந்த நம்பிக்கை மற்றும் அர்ப்பணிப்புடன் வேரூன்றியுள்ள இரு நாடுகளும் பாதுகாப்பு, விண்வெளி, சிவில் அணுசக்தி, கடல்சார் பொருளாதாரம், வர்த்தகம், முதலீடு, கல்வி, கலாச்சாரம் மற்றும் மக்களுக்கு இடையேயான உறவுகள் உள்ளிட்ட பல்வேறு துறைகளில் நெருக்கமாக ஒத்துழைக்கின்றன. பிராந்திய மற்றும் சர்வதேச பிரச்சனைகளிலும் இரு நாடுகளும் ஒன்றிணைந்து செயல்படுகின்றன.
இந்த நீண்டகால மற்றும் காலத்தால் அழியாத கூட்டாண்மையை அடுத்த 25 ஆண்டுகளுக்கு முன்னெடுத்துச் செல்வது குறித்து அதிபர் மேக்ரானை சந்தித்து விரிவான விவாதங்களை நடத்த ஆவலுடன் காத்திருக்கிறேன். கடந்த 2022-ம் ஆண்டு எனது கடைசி பிரான்ஸ் பயணத்திற்குப் பிறகு, மிக சமீபத்தில் மே 2023-ல் ஜப்பானின் ஹிரோஷிமாவில் நடந்த ஜி -7 உச்சிமாநாட்டின் போது அதிபர் மேக்ரானை சந்திக்கும் வாய்ப்பு கிடைத்தது.
பிரான்சின் பிரதமர் மேதகு திருமதி. எலிசபெத் போர்ன், நாடாளுமன்றத் தலைவர்களான மேதகு திரு. ஜெரார்ட் லார்ச்சர் மற்றும் நாடாளுமன்ற சபாநாயகர் மேதகு திருமதி. யேல் பிரவுன்-பிவெட் உள்ளிட்ட பிரான்ஸ் தலைவர்களுடனான எனது கலந்துரையாடல்களையும் ஆவலுடன் எதிர்பார்த்திருக்கிறேன்.
எனது பயணத்தின் போது, துடிப்பான இந்திய சமூகம், இரு நாடுகளின் முன்னிலையில் உள்ள தலைமை நிர்வாக அதிகாரிகள் மற்றும் முக்கிய பிரான்ஸ் பிரமுகர்களை சந்திக்கும் வாய்ப்பு கிடைத்துள்ளது. எனது பயணம் நமது உத்தி சார்ந்த கூட்டாண்மைக்கு ஒரு புதிய உத்வேகத்தை அளிக்கும் என்று நம்புகிறேன்.
பாரிஸில் இருந்து ஐக்கிய அரபு அமீரகத்தின் அபுதாபிக்கு ஜூலை 15-ம் தேதி அரசு முறைப் பயணமாகச் செல்கிறேன். ஐக்கிய அரபு அமீரகத்தின் அதிபரும் அபுதாபி ஆட்சியாளரும் எனது நண்பருமான ஷேக் முகமது பின் சயீத் அல் நஹ்யானை சந்திக்க ஆவலாக இருக்கிறேன்.
வர்த்தகம், முதலீடுகள், எரிசக்தி, உணவுப் பாதுகாப்பு, அறிவியல் மற்றும் தொழில்நுட்பம், கல்வி, ஃபின்டெக், பாதுகாப்பு, மக்களுக்கு இடையேயான வலுவான உறவுகள் போன்ற பல்வேறு துறைகளில் இரு நாடுகளும் ஒத்துழைத்து வருகின்றன. கடந்தாண்டு, அதிபர் ஷேக் முகமது பின் சயீதும் நானும் எங்கள் கூட்டாண்மையின் எதிர்காலம் குறித்து உடன்பட்டோம். மேலும் எங்கள் இந்த உறவுகளை எவ்வாறு வலுப்படுத்துவது என்பது குறித்து அவருடன் விவாதிக்க ஆவலாக இருக்கிறேன்.
ஐக்கிய அரபு அமீரகம் இந்தாண்டின் பிற்பகுதியில் யு.என்.எஃப்.சி.சி.சி நாடுகளின் 28 வது மாநாட்டை  நடத்துகிறது. எரிசக்தி மாற்றம் மற்றும் பாரிஸ் ஒப்பந்தத்தை செயல்படுத்துவதற்கு ஏற்ப பருவநிலை நடவடிக்கையை விரைவுபடுத்துவதற்கான சர்வதேச ஒத்துழைப்பை வலுப்படுத்துவது குறித்த கருத்துக்களைப் பரிமாறிக் கொள்வதையும் எதிர்பார்க்கிறேன்.
எனது ஐக்கிய அரபு அமீரகப் பயணம் நமது விரிவான உத்தி சார்ந்த கூட்டாண்மையில் ஒரு புதிய அத்தியாயத்திற்கு வழிவகுக்கும் என்று நம்புகிறேன்.
உள்நாட்டு விமானப் போக்குவரத்து அமைச்சகம்
உயிர்காக்கும் உதான் விமானங்கள் மூன்று லட்சம் கிலோ மீட்டருக்கும் அதிகமாகப் பயணித்து, நாட்டின் பல்வேறு பகுதிகளுக்கும் அத்தியாவசிய மருந்து பொருள்களைக் கொண்டு சென்றன
உயிர்காக்கும் உதான் விமானங்கள் மூன்று லட்சம் கிலோ மீட்டருக்கும் அதிகமாக வானில் பயணித்து 507.85 டன் அத்தியாவசிய மருந்துப் பொருள்கள் கொண்ட சரக்குப் போக்குவரத்தைக் கையாண்டுள்ளன. இதுவரை, உயிர்காக்கும் உதான் சேவையின் கீழ், ஏர் இந்தியா, அலையன்ஸ் ஏர், இந்திய விமானப்படை மற்றும் தனியார் விமானங்கள் மூலம் 301 விமானங்கள் இயக்கப்பட்டுள்ளன. இவற்றுள் 184 விமானங்கள் ஏர் இந்தியா மற்றும் அலையன்ஸ் ஏர் நிறுவனங்களால் இயக்கப்பட்டன. கோவிட் 19 நோய்க்கு எதிராக நாடு மேற்கொண்டுள்ள போராட்டத்திற்கு ஆதரவாக, நாட்டிலுள்ள தொலைதூரப் பகுதிகளுக்கு, அத்தியாவசிய மருந்துப் பொருள்கள் கொண்ட சரக்குப் போக்குவரத்தைக் கையாள்வதற்காக, இந்த உயிர்காக்கும் உதான் விமானங்கள், மத்திய சிவில் விமானப் போக்குவரத்து அமைச்சகம் மூலமாக இயக்கப்பட்டு வருகின்றன.
ஜம்மு காஷ்மீர், லடாக், தீவுகள் மற்றும் வடகிழக்குப் பகுதிகளில், பவன் ஹன்ஸ் லிமிடெட் உட்பட பல ஹெலிகாப்டர் சேவைகள் மூலம் அத்தியாவசிய மருந்துப் பொருள்களும், நோயாளிகளும் ஏற்றிச் செல்லப்படுகின்றனர். 19 ஏப்ரல் 2020 வரையிலான காலத்தில் பவன் ஹன்ஸ் 6537 கிலோ மீட்டர் பயணித்து, 1.90 டன் சரக்குப் போக்குவரத்தைக் கையாண்டுள்ளது. உள்நாட்டு உயிர்காக்கும் உதான் சரக்குப் போக்குவரத்தில், கோவிட்19 தொடர்பான ரீஏஜென்டுகள், என்சைம்கள், மருத்துவப்பரிசோதனை உபகரணங்கள், தனிநபர் பாதுகாப்புக் கருவிகள், கவசங்கள், கையுறைகள், ஹிந்துஸ்தான் ரப்பர் மரப்பால் லிமிடெட்  மற்றும் இந்திய மருத்துவ ஆராய்ச்சி நிறுவனம் ஆகியவற்றின் இதர பொருள்கள், மாநில/ யூனியன் பிரதேச அரசுகளால் கேட்டுக்கொள்ளப்பட்ட சரக்குகள், அஞ்சல் உறைகள் போன்ற சரக்குகள் கையாளப்பட்டன.
(Visitor Counter : 218
பிரதமர் அலுவலகம்
7 உயர் கவனம் செலுத்தும் மாநிலங்கள் / யூனியன் பிரதேசங்களில் கொவிட் நிலைமையை சமாளிப்பதற்கான நிர்வாக நிலை மற்றும் தயார் நிலையை பிரதமர் மறுஆய்வு செய்ய உள்ளார்
கொவிட் தொற்று அதிகமாக உள்ள 7 மாநிலங்கள் மற்றும் யூனியன் பிரதேசங்களின் முதல்வர்களும், மாநில சுகாதார அமைச்சர்களும் பங்கேற்கும் உயர்மட்ட மெய்நிகர் கூட்டம் பிரதமர் தலைமையில் நடைபெற உள்ளது. 2020 செப்டம்பர் 23-ந் தேதி நடைபெறும் இந்தக் கூட்டத்தில், கொவிட் தொற்று நிலைமையை சமாளிப்பதற்கான நிர்வாக மற்றும் தயார் நிலை குறித்து பிரதமர் ஆய்வு செய்ய உள்ளார்.
மகாராஷ்டிரா, ஆந்திரப்பிரதேசம், கர்நாடகா, உத்தரப்பிரதேசம், தமிழ்நாடு, டெல்லி மற்றும் பஞ்சாப் ஆகிய மாநிலங்கள் மற்றும் யூனியன் பிரதேசங்கள் இதில் பங்கேற்க உள்ளன.
நமது நாட்டில் கொவிட் தொற்றுக்காக மருத்துவச் சிகிச்சை பெறும் மொத்த நோயாளிகளில் 63 சதவீதத்தினர் இந்த ஏழு மாநிலங்கள் / யூனியன் பிரதேசங்களில் உள்ளனர். தொற்று உறுதிப்படுத்தப்பட்ட மொத்த நோயாளிகளில் 65.5 சதவீதத்தினர் இங்கு உள்ளனர். மற்றும் மொத்த இறப்புகளில் 77 சதவீதம் இந்த 7 மாநிலங்கள் / யூனியன் பிரதேசங்களில் ஏற்படுகின்றன. மற்ற ஐந்து மாநிலங்களுடன், பஞ்சாப் மற்றும் டெல்லியில் சமீபத்தில் தொற்று அதிகரித்திருப்பது குறிப்பிடத்தக்கது. மகாராஷ்டிரா, பஞ்சாப் மற்றும் டெல்லியில், நோயாளி-இறப்பு விகிதத்தை விட  2.0 சதவீதம் அதிகமாக உள்ளது. பஞ்சாப் மற்றும் உத்தரப்பிரதேசம் தவிர, பிற மாநிலங்களில் தொற்று உறுதி விகிதம் தேசிய சராசரியான 8.52% ஐ விட அதிகமாக உள்ளது.
கொவிட் தொற்றுக்கு எதிரான போராட்டத்தை மாநில மற்றும் யூனியன் பிரதேச அரசுகளுடன் இணைந்து, திறம்பட்ட ஒத்துழைப்பு மற்றும் நெருக்கமான ஒருங்கிணைப்புடன் மத்திய அரசு முன்னெடுத்து வருகிறது. சுகாதார மற்றும் மருத்துவ உள்கட்டமைப்பை மேம்படுத்த மத்திய அரசு அவர்களுக்கு ஆதரவளிக்கிறது. புதுதில்லியின் எய்ம்ஸ் நிறுவனத்துடன் இணைந்து மத்திய சுகாதார மற்றும் குடும்ப நல அமைச்சகம் மேற்கொண்ட இ-ஐசியு தொலைபேசி ஆலோசனை பயிற்சியின் மூலம் ஐ.சி.யுக்களை நிர்வகிக்கும் மருத்துவர்களின் மருத்துவ மேலாண்மை திறன் கணிசமாக மேம்படுத்தப்பட்டுள்ளது. மாநிலங்கள் மற்றும் யூனியன் பிரதேசங்களுடன் மேற்கொள்ளப்பட்ட உயர் மட்ட மதிப்பாய்வானது, மருத்துவமனைகளில் ஆக்ஸிஜன் போதுமான அளவு கிடைப்பதையும், கொவிட் சுகாதார வசதிகளையும் உறுதிசெய்தது. கொவிட் தொற்று கட்டுப்பாடு, கண்காணிப்பு, சோதனை மற்றும் திறமையான மருத்துவ மேலாண்மை போன்ற விஷயங்களில் மாநிலங்கள் மற்றும் யூனியன் பிரதேசங்களுக்கு உதவுவதற்கும், நிலைமையை சமாளிப்பதற்கும், மத்திய அரசு பல்திறன் குழுக்களை அனுப்பி வருகின்றது. இந்தக் குழுக்கள் உள்ளூர் அதிகாரிகளுக்கு வழிகாட்டுதல்களை அளித்து, உரிய நேரத்தில் சவால்களைக் கண்டறிந்து சமாளிக்க உதவுகின்றன.
குடியரசுத் தலைவர் செயலகம்
ஃபிளாரன்ஸ் நைட்டிங்கேல் தேசிய விருதுகளை குடியரசுத் தலைவர் வழங்கினார்
சர்வதேச செவிலியர் தினத்தை முன்னிட்டு, ஃபிளாரன்ஸ் நைட்டிங்கேல் தேசிய விருதுகளை செவிலியர் பணியாளர்களுக்கு குடியரசுத் தலைவர் திரு ராம் நாத் கோவிந்த் இன்று  புதுதில்லியில் வழங்கினார்.
நிகழ்ச்சியில் பேசிய குடியரசுத் தலைவர், தரமான குறைந்த செலவிலான மருத்துவப் பராமரிப்பை அளிப்பதிலும், பல்வேறு சுகாதார சவால்களை எதிர்கொள்வதிலும், தனிநபர், குடும்பத்தினர், சமுதாயத்தினர் சுகாதாரத் தேவைகளுக்கு சேவை அளிப்பதிலும் செவிலியர்கள் முக்கியப் பங்காற்றுகின்றனர் என்று கூறினார். தற்போதைய நிலையில் உலகத்துக்கு மென்மேலும் பராமரிப்பும், இரக்கமும் தேவைப்படுகின்றன என்றும் சேவை, நோய் பராமரிப்பு, கருணை ஆகியவற்றின் உருவமாக செவிலியர்கள் உள்ளனர் என்றும் அவர் கூறினார். நோயாளிகள் மற்றும் அவர்களது குடும்பங்களைப் பொறுத்தவரை, செவிலியர்கள்தான் ஒட்டுமொத்த மருத்துவப் பராமரிப்பின் முகப்பாக உள்ளனர் என்றார் அவர். 2020 ஆம் ஆண்டு செவிலியர்கள் மற்றும் மகப்பேறு ஊழியர்கள் ஆண்டாக உலக சுகாதார அமைப்பு அறிவித்திருப்பது மகிழ்ச்சி அளிக்கிறது என்றும் அவர் கூறினார்.
இன்று நம்மிடையே அதிக எண்ணிக்கையில் மூத்த குடிமக்கள் உள்ளனர் என்றும், அவர்களுக்கு சரியான வயது முதிர்வு பராமரிப்பு அளிக்க வேண்டிய அவசியம் உள்ளது என்றும் குடியரசுத் தலைவர் கூறினார். இந்தியாவில் வயது முதிர்ந்தோரை குடும்ப உறுப்பினர்கள் பராமரிக்கின்றனர். எனினும், வாழ்க்கை முறை மாறிவரும் சூழலில் முதியோருக்கு தொழில் ரீதியான பராமரிப்பு வழங்குவது அதிகரித்து வருகிறது என்றார். இத்தகைய பராமரிப்பு வழங்குவோர், பயிற்சி பெற்ற செவிலியர்களாக இருக்க வேண்டியது அவசியமில்லை. என்றாலும், வயது முதிர்ந்தவர்களின் பராமரிப்புப் பற்றிய அடிப்படைப் பயிற்சி இருந்தால் நல்லது என்று அவர் கூறினார். இத்தகையவர்களுக்கு குறுகிய கால பயிற்சித் திட்டங்களை வழங்க, நமது செவிலியர் பயிற்சி நிறுவனங்கள் முன்வர வேண்டும் என்று குடியரசுத் தலைவர் கேட்டுக் கொண்டார்.
குடியரசுத் தலைவரின் முழு உரைக்கு www.pib.nic.in என்ற வலைதளத்தைப் பார்க்கவும்.
அறிவியல் மற்றும் தொழில்நுட்பத்துறை
சூரிய கிரகணம்: அறிவியல் தொழில்நுட்ப மையத்தில் சிறுவர், பெண்கள், விஞ்ஞானிகள், ஊழியர்கள் கண்டுகளிப்பு
ஞாயிற்றுக்கிழமை  தென்பட்ட சூரிய கிரகணத்தை அதற்கான விசேஷ கண்ணாடி வழியாகக் காண்பதற்கு தில்லியில் ஏற்பாடு செய்யப்பட்டிருந்தது. மத்திய அரசின் அறிவியல் – தொழில்நுட்பத் துறையின் கீழ் இயங்கும் தேசிய அறிவியல் தொழில்நுட்பத் தகவல் கவுன்சில்  விஞ்ஞான பிரசார்  இணைந்து இதற்கு ஏற்பாடு செய்திருந்தன.
அங்கு வருகை புரிந்த சிறுவர்கள், பெண்கள், விஞ்ஞானிகள், பல்வேறு பணியாளர்கள், அதிகாரிகள் சூரிய கிரகணத்தைப் பார்த்தனர். சந்திரனின் நிழல் சூரிய ஒளியின் மீது மெல்ல மெல்லப் படிந்து, இருள் பரவுவதையும் அதுவிலகி மீண்டும் சூரிய ஒளி ஏற்படுவதையும் அவர்கள் கண்டு களித்தனர்.
இக்காட்சியைக் காண்பதற்காகவே விசேஷ கண்ணாடிகள் தயாரித்து வழங்கப்பட்டன. சூரிய கிரகணத்தின் போது ஏற்படும் நிகழ்வுகள் உடனுக்குடன் அங்கிருந்த பார்வையாளர்களுக்கு விவரிக்கப்பட்டன. சூரிய கிரகணம் பிடிக்கும் ஒவ்வொரு அசைவும் மைலார் ஃபிலிம்  எனப்படும் ஒருவகை பிலிம்கள் மூலம் புகைப்படங்களாக எடுக்கப்பட்டன.
இந்த முறை சூரிய கிரகணத்தை நேரில் காண்பதற்காக ஆர்வத்துடன் பலர் கவுன்சில் வளாகத்தில் குவிந்திருந்த போதும் கொரானா தொற்று அபாயம் காரணமாக சமூக இடைவெளியைக் கடைப்பிடித்தனர். முகக்கவசங்கள் அணிந்து, முன்னெச்சரிக்கை நடவடிக்கைகளைப் பின்பற்றினர்.
சூரிய கிரகண நிகழ்வுகளை, மத்திய அறிவியல் தொழில்நுட்பத் துறையின் கீழ் இயங்கும் பல்வேறு தன்னாட்சி அமைப்புகளான நைனிடாலில் உள்ள ஆர்யபட்டா அவதானிப்பு அறிவியல் ஆய்வு நிறுவனம் , பெங்களூரில் உள்ள இந்திய வான் இயற்பியல் நிறுவனம் , விஞ்ஞான் பிரசார்  ஆகியவை அந்தந்த ஊர்களில் பதிவு செய்து ஸூம் , யூ டியூப் , ஃபேஸ்புக்  ஆகிய தளங்கள் வழியாக உலக அளவில் மக்களுக்கு எடுத்துச் சென்றன.
(Visitor Counter : 139
குடியரசுத் துணைத் தலைவர் செயலகம்
சிசேரியனை குறைக்கும் நடவடிக்கையில் தனியார் மருத்துவமனைகள் இறங்க வேண்டும்: குடியரசுத் துணைத் தலைவர் வலியுறுத்தல்
பெண்களின் சுகாதாரத் தேவைகளுக்கு அதிக முக்கியத்துவம் அளிக்க வேண்டும் என்றும், சிசேரியனைக் குறைக்கும் நடவடிக்கையில் தனியார் மருத்துவமனைகள் ஈடுபட வேண்டும் என்றும் குடியரசுத் துணைத் தலைவர் திரு எம். வெங்கையா நாயுடு அழைப்பு விடுத்துள்ளார்.
பெண்களின் சுகாதாரம் மற்றும் மேம்பாட்டுக்கு சேவையாற்றிய ஐதராபாத்தைச் சேர்ந்த மகப்பேறு நிபுணர் டாக்டர் எவிதா பெர்னான்டஸுக்கு ‘யுத்விர் நினைவு விருதை’ காணொலி மூலம் குடியரசுத் துணைத் தலைவர் திரு எம். வெங்கையா நாயுடு வழங்கினார். இந்நிகழ்ச்சியில் அவர் பேசியதாவது:
”பெண்களின் சுகாதாரத் தேவைகள் புறக்கணிக்கப்பட்டால், ஆரோக்கியமான சமுதாயத்தை நம்மால் உருவாக்க முடியாது. ஆரோக்கியமான சமுதாயத்துக்கு பெண்கள் அடித்தளம் அமைப்பதால், அவர்களின் ஆரோக்கிய தேவைகளில் கவனம் செலுத்த பல சுகாதார நடவடிக்கைகளை மேற்கொள்ள வேண்டும்.
நாட்டில் பிரசவ இறப்பு வீதத்தை குறைப்பதில் குறிப்பிடத்தக்க முன்னேற்றம் ஏற்பட்டுள்ளது. 2030ம் ஆண்டுக்குள் பிரசவ இறப்பு வீதத்தை 1,00,000 பேருக்கு 70க்கும் கீழாக குறைக்கும் நோக்கில், ஐ.நா நிர்ணயித்த 3.1 ஒருங்கிணைந்த வளர்ச்சி இலக்கை அதிகரிக்க வேண்டும். இந்தியாவில் பெண்களிடையே ஊட்டச்சத்து குறைவாக இருக்கும் பிரச்னையைப் போக்க, ஒருங்கிணைந்த முயற்சிகளை மேற்கொள்ள வேண்டும். பெண்களின் ஆரோக்கியம் மற்றும் குழந்தை பேறுக்கு டாக்டர். எவிதா பெர்னான்டஸ் சிறப்பான சேவை புரிந்துள்ளார். பெண்களின் மேம்பாடு மற்றும் சுகப் பிரசவத்துக்கு ஆதரவளிப்பவர் டாக்டர் எவிதா பெர்னான்டஸ். சுகப் பிரசவம் மூலம் குழந்தைகள் பிறக்கச் செய்ய அவர் அனைத்து முயற்சிகளும் மேற்கொண்டு, சிசேரியனைக் குறைக்கிறார்.
தெலுங்கானா அரசும், பெர்னான்டஸ் மருத்துவமனையும் யுனிசெப்புடன் இணைந்து அரசு மருத்துவமனைகளில் அறுவை சிகிச்சை மூலம் குழந்தை பிறப்பதைக் குறைத்து, சுகப் பிரசவத்தை அதிகரிக்கும் முயற்சிகளை மேற்கொண்டுள்ளன. இது பாராட்டத்தக்க பணி. இந்த நடவடிக்கையில் தனியார் மருத்துவமனைகளும் இணைய வேண்டும். மகப்பேறு சுகாதாரத்தை மேம்படுத்துவது மிக முக்கியம். தேசியளவிலான மகப்பேறு செவிலியர்களை உருவாக்கும் டாக்டர் எவிதாவின் முயற்சி பாராட்டத்தக்கது. தெலங்கானா அரசுக்காக, மகப்பேறு மருத்துவத்தில், 1500 செவிலியர்களுக்கு பயிற்சி அளிக்க பெர்னான்டஸ் அறக்கட்டளை உறுதி எடுத்துள்ளது மகிழ்ச்சி அளிக்கிறது”
இவ்வாறு குடியரசுத் துணைத் தலைவர் திரு எம். வெங்கையா நாயுடு பேசினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1715003
நிதி அமைச்சகம்
காப்பீட்டு ஒழுங்குமுறை துறையில் இந்தியா அமெரிக்கா இடையே புரிந்துணர்வு இஒப்பந்தத்திற்கு அமைச்சரவை ஒப்புதல்
இந்திய காப்பீட்டு ஒழுங்குமுறை மற்றும் மேம்பாட்டு ஆணையம் மற்றும் அமெரிக்கவின் ஃபெடரல் காப்பீட்டு அலுவலகம் இடையே புரிந்துணர்வு ஒப்பந்தம் கையெழுத்திட பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் ஒப்புதல் அளித்தது.
தாக்கம்:
இரு நாடுகளின் ஆணையங்களின் மேற்பார்வை மற்றும் இதர சட்டரீதியான பொறுப்புகளுக்கு ஏற்ப தகவல் பரிமாற்றம் மற்றும் ஆராய்ச்சி உதவிகளை அளிப்பது உட்பட ஒத்துழைப்பு மற்றும் ஒருங்கிணைப்பு கட்டமைப்பை இந்தப் புரிந்துணர்வு ஒப்பந்தம் அளிக்கிறது. இந்த ஒப்பந்தத்தின் கீழ் பல்வேறு வரன்முறை செயல்பாடுகளில் இரு நாடுகளும் தங்களது அனுபவங்களைப் பகிர்ந்து கொள்ளவும், பயிற்சி செயல்பாடுகள் உள்ளிட்ட பரஸ்பர உதவிகளை அளிக்கவும் வகை செய்யப்பட்டுள்ளது. காப்பீட்டுத் துறையில் ஆரோக்கியமான நெறிமுறைகள் மூலம் சர்வதேச தரத்தில் பணிகளை மேற்கொள்ளவும் நுகர்வோர் மேம்பாடு மற்றும் பாதுகாப்பில் ஒத்துழைக்கவும், நிதி நிலைப்புத் தன்மையை உறுதி செய்யவும் இருநாடுகளும் ஒப்புக் கொண்டுள்ளன.
பின்னணி:
காப்பீட்டு ஒழுங்குமுறை மற்றும் மேம்பாட்டு ஆணைய சட்டம் 1999ன் கீழ் இந்தியாவில் காப்பீடு மற்றும் மறு காப்பீட்டு வர்த்தகம் ஒழுங்கான முறையில் செயல்படுவதற்காக இந்திய காப்பீட்டு ஒழுங்குமுறை மற்றும் மேம்பாட்டு ஆணையம் அமைக்கப்பட்டது. இதேபோல் அமெரிக்காவில் ஃபெடரல் காப்பீட்டு அலுவலகம் காப்பீட்டு துறையின் அனைத்து அம்சங்களையும் கண்காணிக்கவும் சர்வதேச காப்பீட்டு அம்சங்களில் பிரதிநிதியாகவும் இருந்து வருகிறது.
இந்தியாவும் அமெரிக்காவும் வலிமையான வர்த்தக உறவுகளை கொண்டிருப்பதுடன், இருநாடுகளும் அரசியல் மற்றும் அதிகார மட்டங்களில் ஆலோசனைகளையும் மேற்கொண்டு வருகின்றன. இருநாடுகளுக்கும் இடையிலான பல்துறை விஷயங்களில் விரிவான ஒத்துழைப்புக்களையும், வலுவான இருதரப்பு உறவுகளையும் மேற்கொள்வதற்கான நுணுக்கங்களை இருநாடுகளும் பின்பற்றி வருகின்றன.
இந்தியாவில் அந்நிய நேரடி முதலீட்டில் பெரும் பங்களிப்பை அளித்த நாடுகளில் ஒன்றாக அமெரிக்கா திகழ்வதுடன் அமெரிக்காவை தலைமையகமாக கொண்ட காப்பீட்டு நிறுவனங்களுடன் இணைந்து பல்வேறு காப்பீடு நிறுவனங்கள் கூட்டு நிறுவனங்களை தொடங்கி உள்ளன. அந்நிய முதலீடு 49 சதவீதமாக அதிகரிக்கப்பட்டுள்ளதால் இந்த துறையில் அந்நிய முதலீடுகள் மேலும், அதிகரிக்க குறிப்பாக அமெரிக்காவில் இருந்து அதிகரிக்க வாய்ப்பு உள்ளது. எனவே இந்த புரிந்துணர்வு ஒப்பதம் இரு நாடுகளுக்கும் ஏராளமான வாய்ப்புக்களை அளிப்பதாக உள்ளது.
விவசாயத்துறை அமைச்சகம்
வேளாண் உள்கட்டமைப்பு நிதி ரூ.30,000 கோடி இலக்கை எட்டியுள்ளது
வேளாண் உள்கட்டமைப்பு நிதித் திட்டம் நடைமுறைப்படுத்தப்பட்டு இரண்டரை ஆண்டுகள் நிறைவு பெற்றதையடுத்து இந்தத் திட்டத்தின் கீழ், வேளாண் உள்கட்டமைப்புத்துறைக்கு ஒதுக்கப்பட்ட ரூ.15,000 கோடியுடன், திரட்டப்பட்ட நிதியுடன் சேர்த்து ரூ.30,000 கோடி இலக்கை எட்டியுள்ளது. இந்த திட்டத்தின் மூலம் விவசாயிகள், வேளாண் தொழில் முனைவோர், விவசாயி உற்பத்தி நிறுவனங்கள், சுயஉதவிக் குழுக்கள், இணை ஒருங்கிணைப்புக்குழு போன்ற பல்வேறு அமைப்புகளுக்கு ஒட்டுமொத்த நிதி ஆதாரம் வழங்கப்படுகிறது. இதன் விளைவாக அறுவடைக்குப் பிந்தைய காலகட்ட உள்கட்டமைப்பு வேளாண்மை மற்றும் நாடு முழுவதிலும் வேளாண் நடவடிக்கைகளுக்கான ஒரு கட்டமைப்பை உருவாக்குவது போன்ற முக்கிய செயல்பாடுகள் நடைபெறுகின்றன. இந்தத் திட்டத்தின் மூலம் விவசாயிகளுக்கு சுமார் ரூ.2 கோடி அளவில் கடன் வழங்கப்படும் என்று தெரிகிறது. இதில் மத்திய மாநில அரசுகளின் பங்களிப்பும் உண்டு.
பிரதமர் திரு நரேந்திர மோடி தலைமையில் கடந்த 2020-ஆம் ஆண்டில் ஜூலை 8-ம் தேதி இந்தத் திட்டம் தொடங்கப்பட்டது. அறுவடைக்கு பிந்தைய காலகட்டத்தில் உள்கட்டமைப்பு மேலாண்மை மற்றும் விவசாய நடவடிக்கைகளை நாட்டின் முக்கிய சொத்தாக உருவாக்குவது இதன் நோக்கமாகும். வரும் 2025-26 ஆம் நிதியாண்டில் ரூ.1 லட்சம் கோடி இத்திட்டத்தின் கீழ் வழங்கப்படும் என்றும் வரும் 2032-33 வரையில் இந்தத் திட்டம் நடைமுறையில் இருக்கும் என்று தெரிவிக்கப்பட்டுள்ளது.
------
AP//GS/KPG/KRS
(Visitor Counter : 258